**“Valsts pārvaldes vērtību un ētikas prasību *ex-post* izvērtējums” gala ziņojumam**

**Pielikums Nr. 3**

**Ētikas kodeksu analīzes metodoloģija**

**Izstrādāja biedrība “Sabiedrība par atklātību – Delna”**

|  |  |  |  |  |
| --- | --- | --- | --- | --- |
| **Nr.** | **Sadaļa** | **Indikators** | **Pamatojums** | **Vērtēšana** |
|  | Tvērums (personas, kam kodekss ir saistošs) | Darbinieki | Lai panāktu ētikas normu ievērošanu un efektivitāti, ir būtiski nodrošināt, ka ētikas normas ir piemērojamas kā darbiniekiem, tā amatpersonām. Līdz ar to ir iespējams prasīt atbildību par jebkura nodarbinātā rīcību. | 1 punkts - ētikas normas ir piemērojamas visiem iestādes darbiniekiem 0 punkti - ētikas normas neattiecas uz iestādes darbiniekiem |
|  | Tvērums (personas, kam kodekss ir saistošs) | Amatpersonas | Lai panāktu ētikas normu ievērošanu un efektivitāti, ir būtiski nodrošināt, ka ētikas normas ir piemērojamas kā darbiniekiem, tā amatpersonām. Līdz ar to ir iespējams prasīt atbildību par jebkura nodarbinātā rīcību. | 1 punkts - ētikas normas ir piemērojamas iestādes amatpersonām 0 punkti - ētikas normas neattiecas uz iestādes amatpersonām |
|  | Tvērums (personas, kam kodekss ir saistošs) | Attiecas arī uz iestādes struktūr-vienībām | Lai nodrošinātu ētikas normu ievērošanu un efektivitāti, ir būtiski nodrošināt, ka ētikas normas ir piemērojamas kā darbiniekiem, tā amatpersonām visās iestādes struktūrvienībās. Līdz ar to ir iespējams prasīt atbildību par jebkura nodarbinātā rīcību.  Visu iestādes struktūrvienību ētikas normu apvienošana vienā dokumentā sekmētu tiesisko noteiktību un atklātību, kā arī ētikas normu efektivitāti. | 1 punkts - ētikas kodekss paredz, ka tas attiecas arī uz iestādes struktūrvienībās nodarbinātajiem 0,5 punkti - ētikas normas, kas attiecas uz iestādes struktūrvienībā nodarbinātajiem, ir ietvertas citos dokumentos, piemēram, konkrētās struktūrvienības ētikas kodeksā 0 punkti - ētikas normas neattiecas uz iestādes struktūrvienībā nodarbinātajiem |
|  | Principi (vai tie ir ietverti kodeksā) | Neatkarība un objektivitāte | Lai veicinātu iestāžu efektīvu darbību un sabiedrības uzticēšanos tām, ir būtiski nostiprināt nodarbināto pienākumu rīkoties un pieņemt lēmumus neatkarīgi, neietekmējoties no ārēja spiediena, kā arī objektīvi izvērtējot visus apstākļus.  Ar "neatkarību un objektivitāti" saprotam, ka: 1. Nodarbinātais, pildot savus pienākumus, ir brīvs no atsevišķu personu, personu grupu, politisku partiju interesēm, bailēm no kritikas, kādas sabiedrības daļas protestu ietekmes un nepieļauj ģimenes, politisko, finanšu vai citu interešu ietekmi uz savu rīcību vai lēmumiem. 2. Nodarbinātais nepieļauj privātu vai ārēju interešu ietekmi uz savu rīcību un lēmumiem. Nodarbinātais neizmanto amatu savu vai citu personu privāto interešu virzīšanai. 3. Nodarbinātais savus amata pienākumus pilda objektīvi, neitrāli un bez aizspriedumiem, ievērojot taisnīgumu, nevainīguma prezumpciju un personu vienlīdzību, un nerada nepamatotas privilēģijas personām. 4. Nodarbinātais izvairās no vārdiem un runas, žestiem vai citas darbības, kuras varētu radīt kļūdainu uztveri par nodarbinātā objektivitāti vai aizspriedumainību, izvairās paust vai atbalstīt uzskatus, kas uztverami kā diskriminējoši personas rases, dzimuma, reliģijas, nacionalitātes, invaliditātes, vecuma, seksuālās orientācijas, mantiskā stāvokļa vai sociālā statusa dēļ. | 1 punkts - ētikas kodekss nostiprina neatkarības un objektivitātes principu, paredzot konkrētus pienākumus šo principu ieviešanā 0,5 punkti – ētikas kodekss piemin neatkarību un objektivitāti 0 punkti - ētikas kodekss nerunā par neatkarības un objektivitātes principiem |
|  | Principi (vai tie ir ietverti kodeksā) | Atbildība | MK ieteikumi paredz, ka nodarbinātajam jārīkojas saskaņā ar valsts pārvaldes vērtībām, tostarp, atbildību. Tā izpaužas šādos veidos:  1. nodarbinātais pienākumus pilda atbildīgi un rūpīgi, apzinoties, ka ar savu darbību ietekmē kopīgo valsts pārvaldes darba rezultātu; 2. nodarbinātais spēj pieņemt skaidrus un pamatotus lēmumus un uzņemties atbildību par tiem; 3. nodarbinātais nodrošina lietderīgu, saimnieciski izdevīgu, produktīvu, efektīvu un sabiedrības interesēm atbilstošu darbību; 4. nodarbinātais pārdomāti, pamatoti un taupīgi rīkojas ar nodokļu maksātāju naudu, valsts mantu un resursiem; 5. nodarbinātais spēj atzīt savas kļūdas un uzņemties atbildību par tām. | 1 punkts - ētikas kodekss paredz vismaz trīs no minētajiem pienākumiem 0,5 punkti - ētikas kodekss paredz mazāk par trim minētajiem pienākumiem, vai arī paredz citus pienākumus, bet ietver atbildības principu 0 punkti - ētikas kodekss nerunā par atbildības principu, kā arī neietver nevienu no minētajiem nodarbināto pienākumiem |
|  | Principi (vai tie ir ietverti kodeksā) | Godprātība/ integritāte | MK ieteikumi paredz, ka nodarbinātajam jārīkojas saskaņā ar valsts pārvaldes vērtībām, tostarp, godprātību. Tā izpaužas šādos veidos:  1. nodarbinātais savus pienākumus pilda godprātīgi – godīgi, atklāti un patstāvīgi, ievērojot likumus, ētikas normas un citas saistošas prasības; 2. nodarbinātais, pildot pienākumus, ievēro objektivitāti un neitralitāti (profesionālo neatkarību). Atturas no darbības, kuras dēļ nodarbinātā vai iestādes godprātība, objektivitāte vai neitralitāte var tikt apšaubīta; 3. nodarbinātais nepieļauj nonākšanu interešu konflikta situācijā un laikus informē par personiskām interesēm vai citiem apstākļiem, kas var radīt personīgu ieinteresētību un traucēt godprātīgai pienākumu veikšanai; 4. nodarbinātais saskaņā ar noteikto kārtību informē (ceļ trauksmi) par iespējamiem pārkāpumiem, kurus novēro, pildot pienākumus. Cieņpilni izturas pret nodarbinātajiem, kas ceļ trauksmi; 5. nodarbinātais neatkarīgi no piederības kādai politiskai vai profesionālai organizācijai neitrāli izturas pret ikvienu personu; 6. nodarbinātais atbildīgi izturas pret darbā iegūtu ar likumu aizsargātu informāciju un izmanto to tikai darba vajadzībām. | 1 punkts - ētikas kodekss paredz vismaz trīs no minētajiem pienākumiem 0,5 punkti - ētikas kodekss paredz mazāk par trim minētajiem pienākumiem, vai arī paredz citus pienākumus, bet ietver godprātības principu 0 punkti - ētikas kodekss nerunā par godprātības principu, kā arī neietver nevienu no minētajiem nodarbināto pienākumiem |
|  | Principi (vai tie ir ietverti kodeksā) | Darbs sabiedrības labā | MK ieteikumi paredz, ka nodarbinātajam jārīkojas saskaņā ar valsts pārvaldes vērtībām, tostarp, darbu sabiedrības labā. Tas izpaužas šādos veidos:  1. nodarbinātais rīkojas sabiedrības interesēs, panākot iespējami lielu labumu valstij un sabiedrībai; 2. nodarbinātais orientējas uz cilvēku, apliecinot izpratni par iedzīvotāju (lietotāju, klientu) vajadzībām un iespējām, ievēro privātpersonu tiesības un tiesiskās intereses; 3. nodarbinātais, pildot pienākumus, ievēro tiesiskuma un politiskās neitralitātes principu, kā arī pamatojas uz profesionāliem kritērijiem neatkarīgi no savas politiskās pārliecības; 4. nodarbinātais ievēro visu sabiedrības locekļu līdztiesīgumu, kā arī taisnīguma principu, rodot taisnīgus un samērīgus risinājumus; 5. nodarbinātais veido sadarbībā, uzticībā un savstarpējā cieņā balstītas attiecības ar privātpersonām. | 1 punkts - ētikas kodekss paredz vismaz trīs no minētajiem pienākumiem 0,5 punkti - ētikas kodekss paredz mazāk par trim minētajiem pienākumiem, vai arī paredz citus pienākumus, bet paredz pienākumu darboties sabiedrības labā 0 punkti - ētikas kodekss nerunā par darbu sabiedrības labā, kā arī neietver nevienu no minētajiem nodarbināto pienākumiem |
|  | Principi (vai tie ir ietverti kodeksā) | Valsts ilgtspēja un sabiedrības labklājība | MK ieteikumi paredz, ka nodarbinātajam jārīkojas saskaņā ar valsts pārvaldes vērtībām, tostarp, valsts ilgtspējas un sabiedrības labklājības principus. Tie izpaužas šādos veidos:  1. nodarbinātais ar savu darbu sekmē valsts ilgtspējīgu attīstību un sabiedrības labklājību, nodrošinot labu mantojumu nākamajām paaudzēm; 2. nodarbinātais ņem vērā un prasmīgi līdzsvaro dažādu iesaistīto pušu, nozares un valsts kopējās intereses; 3. nodarbinātais veido pārdomātu un paredzamu valsts politiku nozarē un tiesisko regulējumu, vispusīgi izvērtējot ieguvumus, riskus un piemērošanu praksē; 4. nodarbinātais domā stratēģiski un elastīgi, spēj pielāgoties pārmaiņām sabiedrībā un globālajiem procesiem; 5. nodarbinātais sekmē Latvijas vērtību un tradīciju ievērošanu; 6. nodarbinātais uzkrāj zināšanas, mērķtiecīgi popularizē tās, īpaši to personu vidū, kurām tās visvairāk nepieciešamas. | 1 punkts - ētikas kodekss paredz vismaz trīs no minētajiem pienākumiem 0,5 punkti - ētikas kodekss paredz mazāk par trim minētajiem pienākumiem, vai arī paredz citus pienākumus, bet ietver valsts ilgtspējas vai sabiedrības labklājības principus 0 punkti - ētikas kodekss nerunā par valsts ilgtspējas vai sabiedrības labklājības principus, kā arī neietver nevienu no minētajiem nodarbināto pienākumiem |
|  | Principi (vai tie ir ietverti kodeksā) | Atklātība | MK ieteikumi paredz, ka nodarbinātajam jārīkojas saskaņā ar valsts pārvaldes vērtībām, tostarp, atklātības un sabiedrībai pieejamas valsts pārvaldes principu. Tas izpaužas šādos veidos:  1. nodarbinātais iesaistās, lai sabiedrībai ir viegli pieejama vispusīga, aktuāla un viegli uztverama informācija par valsts pārvaldes darbu. Skaidro iecerētās darbības, pieņemto lēmumu būtību un ieguvumus no tiem; 2. nodarbinātais izvērtē, kāda iestādes rīcībā esoša vai tās radīta informācija būtu nozīmīga sabiedrībai, ierosina un sekmē šādas informācijas vispārpieejamības nodrošināšanu, vēlams, atvērto datu formā; 3. nodarbinātais plāno un nodrošina efektīvu sabiedrības līdzdalību valsts pārvaldes darbā un lēmumu pieņemšanā. Laikus apzina ieinteresētās puses un izmanto piemērotas iesaistes formas un metodes, dodot iespēju paust viedokli un ietekmēt lēmumus, kā arī nodrošina atgriezenisko saiti, izvērtējot līdzdalības rezultātus; 4. nodarbinātais pastāvīgi vērtē privātpersonu pieredzi, izzina un ņem vērā viņu vajadzības. | 1 punkts - ētikas kodekss paredz vismaz divus no minētajiem pienākumiem 0,5 punkti - ētikas kodekss paredz mazāk par diviem minētajiem pienākumiem, vai arī paredz citus pienākumus, bet ietver atklātības un sabiedrībai pieejamas valsts pārvaldes principu 0 punkti - ētikas kodekss nerunā par atklātības un sabiedrībai pieejamas valsts pārvaldes principu, kā arī neietver nevienu no minētajiem nodarbināto pienākumiem |
|  | Principi (vai tie ir ietverti kodeksā) | Sadarbība | MK ieteikumi paredz, ka nodarbinātajam jārīkojas saskaņā ar valsts pārvaldes vērtībām, tostarp, sadarbības principu. Tas izpaužas šādos veidos:  1. nodarbinātais darbu valsts pārvaldē veic kā kopīgos mērķos balstītu komandas darbu, kas ietver saliedētību un saskaņotu rīcību; 2. nodarbinātais veido cieņā un koleģialitātē balstītas attiecības ar citiem nodarbinātajiem un iestādēm, izrāda iniciatīvu un elastību; 3. nodarbinātais ir atklāts pret citiem nodarbinātajiem un citām iestādēm, veicina savstarpēju komunikāciju un informācijas apmaiņu; 4. nodarbinātais iesaistās jautājumu risināšanā, kas skar vairākas struktūrvienības, iestādes vai nozares, ir atvērts sadarbības iniciatīvām ar citu jomu speciālistiem. | 1 punkts - ētikas kodekss paredz vismaz divus no minētajiem pienākumiem 0,5 punkti - ētikas kodekss paredz mazāk par diviem minētajiem pienākumiem, vai arī paredz citus pienākumus, bet ietver sadarbības principu 0 punkti - ētikas kodekss nerunā par sadarbības principu, kā arī neietver nevienu no minētajiem nodarbināto pienākumiem |
|  | Principi (vai tie ir ietverti kodeksā) | Tiesiskums | Lai veicinātu iestāžu efektīvu darbību un sabiedrības uzticēšanos tām, ir būtiski nostiprināt nodarbināto pienākumu rīkoties un pieņemt lēmumus tiesiski.  1. Nodarbinātā rīcība un lēmumi ir pamatoti vienīgi ar normatīvajiem aktiem. 2. Nodarbinātā rīcība un lēmumi ir pārdomāti, pamatoti un tiesiski. 3. Nodarbinātais sniedz patiesu informāciju jebkurai personai amata pienākumu izpildes laikā. | 1 punkts - ētikas kodekss nostiprina tiesiskuma principu 0 punkti - ētikas kodekss nerunā par tiesiskuma principu |
|  | Principi (vai tie ir ietverti kodeksā) | Konfidencialitāte | Iestādēs nodarbinātajam darba pienākumu pildīšanas laikā var kļūt zināma ierobežotas pieejamības vai sensitīva informācija. Lai veicinātu iestāžu efektīvu darbību un sabiedrības uzticēšanos tām, ir būtiski nostiprināt nodarbināto pienākumu ievērot konfidencialitāti attiecībā uz informāciju, kas nebūtu nododama trešajām personām.  1. Nodarbinātais ievēro konfidencialitāti un neizpauž informāciju, ko viņš ieguvis, pildot savus darba pienākumus. 2. Informāciju, kas iegūta, veicot darba pienākumus, nodarbinātais neizmanto citiem nolūkiem, kas nav saistīti ar amata pienākumiem. | 1 punkts - ētikas kodekss nostiprina konfidencialitātes pienākumu 0 punkti - ētikas kodekss nerunā par pienākumu ievērot konfidencialitāti |
|  | Principi (vai tie ir ietverti kodeksā) | Profesionalitāte un efektivitāte | MK ieteikumi paredz, ka nodarbinātajam jārīkojas saskaņā ar valsts pārvaldes vērtībām, tostarp, profesionalitāti un efektivitāti. Tā izpaužas šādos veidos:  1. nodarbinātais izmanto un attīsta valsts darbā nepieciešamās kompetences, prasmes un zināšanas, pārņem nozares un privātā sektora labo praksi un starptautisko pieredzi; 2. nodarbinātais ir mērķtiecīgs un orientēts uz rezultātu; 3. nodarbinātais strādā efektīvi, izvirzīto mērķi un kvalitatīvu rezultātu sasniedzot ar iespējami maziem resursiem; 4. nodarbinātā rīcība, lēmumi un viedokļi ir pamatoti un izsvērti, balstīti situācijas analīzē, objektīvos faktos un datos; 5. nodarbinātais ir atvērts pārmaiņām un iesaistās jaunu pieeju un inovāciju izmantošanā valsts pārvaldē; 6. nodarbinātais tiecas uz klientu izcilu apkalpošanu, lai ikkatrs saskarsmē ar valsts pārvaldi būtu apmierināts ar saņemto pakalpojumu; 7. nodarbinātais tiecas mazināt administratīvo slogu un ievērot principu "konsultē vispirms". | 1 punkts - ētikas kodekss paredz vismaz četrus no minētajiem pienākumiem 0,5 punkti - ētikas kodekss paredz mazāk par četriem minētajiem pienākumiem, vai arī paredz citus pienākumus, bet ietver profesionalitātes un efektivitātes principu 0 punkti - ētikas kodekss nerunā par profesionalitātes un efektivitātes principu, kā arī neietver nevienu no minētajiem nodarbināto pienākumiem |
|  | Principi (vai tie ir ietverti kodeksā) | Uzvedība ārpus darba | MK ieteikumu 3.nodaļa paredz noteikumus, kādus iestādēm būtu jāievēro un jānosaka attiecībā uz rīcību ārpus amata vai darba pienākumu pildīšanas. Tie ir šādi: 1. Ar amata vai darba pienākumiem nesaistītas darbības (piemēram, papildu darbs, studijas, dalība biedrībā) nodarbinātais veic tā, lai tas netraucētu amata vai darba pienākumu veikšanai. 2. Ārpus amata vai darba pienākumu pildīšanas nodarbinātais rīkojas tā, lai nemazinātu valsts pārvaldes reputāciju un uzticēšanos tai. 3. Nodarbinātais arī kā privātpersona izturas godprātīgi, ievērojot likumos un citos normatīvajos aktos noteiktās prasības. 4. Nodarbinātais neatsaucas uz savu amatu vai darbavietu, lai īstenotu savas intereses ar amata vai darba pienākumu pildīšanu nesaistītās situācijās un tādējādi gūtu kādas priekšrocības. 5. Paužot viedokli ārpus amata vai darba pienākumu pildīšanas, tai skaitā sociālajos tīklos, nodarbinātais tiecas sniegt pārbaudītu informāciju par valsts pārvaldi un izteikties cieņpilni, veicinot izpratni par valsts pārvaldes lomu un darbu. | 1 punkts - ētikas kodekss paredz vismaz trīs no minētajiem pienākumiem 0,5 punkti - ētikas kodekss paredz mazāk par trim minētajiem pienākumiem, vai arī paredz citus pienākumus, bet nosaka principus uzvedībai ārpus darba 0 punkti - ētikas kodekss nerunā par uzvedību ārpus darba, kā arī neietver nevienu no minētajiem nodarbināto pienākumiem |
|  | Sankcijas | Izveidota institūcija, kas izskata pārkāpumus (piemēram, ētikas komisija) | MK ieteikumu 18.punkts noteic ieteikumu iestādēm izvirzīt par ētikas jautājumiem atbildīgo personu vai izveidot ētikas komisiju. 1. Iestādē vai resorā ievēlē vai norīko vienu vai vairākas uzticības personas ētikas jautājumos. Iestādē vai resorā var izveidot ētikas komisiju, kurā var būt vairākas uzticības personas ētikas jautājumos. 2. Ja nodarbinātajam rodas šaubas par iecerētās rīcības atbilstību šiem ieteikumiem vai citām viņam saistošām ētikas prasībām, viņš var konsultēties ar augstāku amatpersonu, uzticības personu ētikas jautājumos vai ētikas komisiju. | 1 punkts - iestādē ir izveidota ētikas komisija, kuras kompetencē ir lietu ierosināšana, izmeklēšana un nodarbināto konsultēšana 0,5 punkti - iestādē ir izveidota ētikas komisija, nav sīkāk aprakstītas tās funkcijas un kompetence, vai kompetence ir šaurāka (tikai iesniegumu izskatīšana) 0 punkti - iestādē nav izveidota ētikas komisija |
|  | Sankcijas | Ētikas komisijas kompetence saņemt iesniegumus | Lai nodrošinātu efektīvu ētikas komisiju darbību, nepieciešams noregulēt tās kompetenci iesniegumu saņemšanā. | 1 punkts - ētikas komisija izskata gan darbinieku, gan iedzīvotāju iesniegumus 0,5 punkti - ētikas komisija izskata tikai darbinieku iesniegumus 0 punkti - iestādē nav izveidota ētikas komisija |
|  | Sankcijas | Atrunāts pienākums ziņot par kolēģu pārkāpumiem | MK ieteikumu 20.punkts paredz ieteikumu iestādēm noteikt par pienākumu nodarbinātajiem informēt par ētikas jautājumiem atbildīgos gadījumā, ja novērots kāds pārkāpums. Ja nodarbinātajam vai sabiedrības pārstāvim ir pamats uzskatīt, ka kāda nodarbinātā rīcība neatbilst šiem ieteikumiem, par to informē attiecīgās iestādes vadītāju, augstāku amatpersonu, uzticības personu ētikas jautājumos vai ētikas komisiju. Nodarbinātā rīcības atbilstību šiem ieteikumiem var uzdot izvērtēt iestādes ētikas komisijai vai lemt par disciplinārlietas ierosināšanu. | 1 punkts - ētikas kodekss paredz nodarbināto pienākumu ziņot ētikas komisijai par ētikas noteikumu pārkāpumiem citu nodarbināto darbā 0 punkti - ētikas kodekss neparedz nodarbināto pienākumu ziņot par ētikas noteikumu pārkāpumiem |
|  | Sankcijas | Aprakstīti iespējamie sodi par pārkāpumiem | Lai veicinātu tiesisko noteiktību un sabiedrības uzticēšanos valsts pārvaldei, ir būtiski atrunāt, kādas tieši sankcijas iestājas gadījumā, kad ir konstatēts ētikas kodeksa pārkāpums. | 1 punkts - ētikas kodekss nosaka sekas, kādas var iestāties/tikt piemērotas par ētikas normu pārkāpumiem 0,5 punkti - ētikas kodekss atsaucas uz Darba likumu vai citu ārēju tiesību aktu, kas paredz konkrētas sankcijas par ētikas normu pārkāpumiem 0 punkti - ētikas kodekss nemin sekas/sankcijas, kas iestājas par ētikas normu pārkāpumiem |
|  | Dažādi | Dokuments ir kā atsevišķs iekšējais dokuments (pretstats – integrēts kādā citā dokumentā). | Lai veicinātu tiesisko noteiktību un sabiedrības uzticēšanos valsts pārvaldei, ir būtiski, ka ētikas kodekss ir izstrādāts un apstiprināts kā atsevišķs, patstāvīgs dokuments. | 1 punkts - ētikas kodekss ir atsevišķs dokuments 0 punkti - ētikas kodekss ir integrēts kādā citā dokumentā |
|  | Dažādi | Dokuments ir publiski pieejams | MK ieteikumu 21.punkts noteic ieteikumu publicēt informāciju par iestādes vērtībām un ētikas noteikumiem. Iestāde nodrošina, ka informācija par valsts pārvaldes vērtībām un ētikas prasības, kas jāievēro nodarbinātajiem, ir publiski pieejamas. | 1 punkts - ētikas kodekss ir publiski pieejams dokuments, kas publicēts iestādes mājas lapā 0 punkti - ētikas kodekss nav publicēts iestādes mājas lapā vai citādi padarīts publiski pieejams |
|  | Dažādi | Atrunāts, ka nodarbinātos iepazīstina ar ētikas kodeksu, uzsākot nodarbinātību | Lai ētikas kodekss būtu dzīvotspējīgs dokuments, kas netiek uztverts tikai kā formalitāte, ir būtiski, ka visi nodarbinātie ir informēti par šādu dokumentu un tā saturu. | 1 punkts - ētikas kodekss paredz pienākumu iepazīstināt nodarbinātos ar ētikas kodeksu un tā saturu vismaz uzsākot nodarbinātību 0,5 punkti – pienākums iepazīstināt nodarbinātos ar ētikas kodeksu atrunāts citā dokumentā 0 punkti - iestādes iekšējie dokumenti neparedz pienākumu iepazīstināt nodarbinātos ar ētikas kodeksu |
|  | Dažādi | Dokuments ir izstrādāts/aktualizēts pēdējo 5 gadu laikā | Lai nodrošinātu, ka ētikas kodeksa normas ir dzīvotspējīgas un ētikas kodekss nav tikai formāls dokuments, kas ir izstrādāts un netiek ikdienā izmantots, ir būtiski nodrošināt, ka tas tiek regulāri aktualizēts. | 1 punkts - ētikas kodekss ir izstrādāts/aktualizēts pēdējo 5 gadu laikā 0 punkti - ētikas kodekss ir izstrādās/pēdējo reizi aktualizēts senāk par pēdējiem 5 gadiem |
|  | Dažādi | Paredzēts regulāri to pārskatīt | Lai nodrošinātu, ka ētikas kodeksa normas ir dzīvotspējīgas un ētikas kodekss nav tikai formāls dokuments, kas ir izstrādāts un netiek ikdienā izmantots, ir būtiski nodrošināt, ka tas tiek regulāri aktualizēts. | 1 punkts - ētikas kodekss paredz pienākumu to pārskatīt un nepieciešamības gadījumā atjaunot noteiktā laika periodā līdz 1 gadam 0,5 punkti - ētikas kodekss paredz pienākumu to pārskatīt un nepieciešamības gadījumā atjaunot noteiktā laika periodā, kas ir ilgāks par 1 gadu, vai neprecizē termiņu 0 punkti - ētikas kodekss neparedz pienākumu to regulāri pārskatīt un aktualizēt |
|  | Dažādi | Kopējais tonis/stils – vai ir formulēts kā pienākumi vai ieteikumi. | Lai veicinātu ētikas kodeksa iedzīvināšanu un sekmētu tā saistošo raksturu, ir būtiski, ka kopējais valodas stils, kāds lietots dokumentā, nepārprotami norāda uz to, ka ētikas normas ir saistošas visiem nodarbinātajiem un par to neievērošanu var iestāties nelabvēlīgas sekas. Pozitīvi vērtējams tāds valodas lietojums kā, piemēram, "nodarbinātais ievēro", "nodarbinātais dara". Negatīvi vērtējams valodas lietojums, piemēram, "nodarbinātajam vajadzētu ievērot", "nodarbinātais mēģina darīt". | 1 punkts - ētikas kodeksa valodas lietojums ir skaidrs, nepārprotams, pārsvarā dominē īstenības izteiksme (dara, ievēro, lieto), kā arī skaidri un atbilstoši formulēts ētikas kodeksa mērķis 0,5 punkti - ētikas kodeksa valodas lietojums ir skaidrs, tomēr trūkst konsekvences, dokuments ir raksturots kā ieteikumi, principi, rekomendācijas 0 punkti - ētikas kodeksa valodas lietojums liek domāt par ētikas kodeksa rekomendējošu raksturu, pārsvarā dominē vēlējuma vai vajadzības izteiksmes (vajadzētu ievērot, jādara, jālieto) |
|  | Dažādi | Iekļauti noteikumi par saskarsmi ar lobētājiem | MK ieteikumu 3.nodaļa paredz noteikumus, kādus iestādēm būtu jāievēro un jānosaka attiecībā uz saskarsmi ar lobētājiem. Tie ir šādi: 1. Saziņā ar lobētāju (privātpersonu, kura pēc savas iniciatīvas savās vai citu privātpersonu interesēs sazinās ar nodarbināto vai iestādi, lai ietekmētu lēmumu izstrādi vai pieņemšanu, un šī saziņa neizriet no normatīvajos aktos noteiktajām lēmumprojektu saskaņošanas un sabiedrības līdzdalības nodrošināšanas procedūrām) nodarbinātais ievēro atklātības, vienlīdzības un godprātības principu. 2. Visiem ieinteresētajiem lobētājiem nodrošina vienlīdzīgas iespējas saņemt informāciju un sazināties ar iestādi un tās nodarbinātajiem. 3. Nodarbinātais informē tiešo vadītāju vai iestādes vadītāju par paredzamo tikšanos ar lobētāju, kā arī dara zināmu informāciju, kas saņemta no lobētāja. 4. Iestāde nodrošina atklātību gan saziņā ar lobētājiem, gan arī sniedzot informāciju par lobētājiem, ar kuriem notikusi saziņa, – kādu personu intereses viņi pārstāv, viņu izteiktajiem priekšlikumiem un kādā veidā tie ņemti vērā. 5. Ja lēmuma izstrādē vai pieņemšanā ir ņemts vērā lobētāja priekšlikums, to norāda ar šo lēmumu saistītajā dokumentā (piemēram, anotācijā, izziņā, pavadvēstulē) un, ja iespējams, nodrošina tā publisku pieejamību. | 1 punkts - ētikas kodekss paredz vismaz trīs no minētajiem pienākumiem saskarsmē ar lobētājiem 0,5 punkti - ētikas kodekss paredz mazāk par trim minētajiem pienākumiem, vai arī paredz citus pienākumus nodarbināto saskarsmei ar lobētājiem 0 punkti - ētikas kodekss nerunā par nodarbināto pienākumiem un rīcību saskarsmē ar lobētājiem, kā arī neietver nevienu no minētajiem nodarbināto pienākumiem |
|  | Dažādi | Atrunāts pienākums celt trauksmi, ja novēro jebkādus pārkāpumus darba vidē | MK ieteikumu 5.2.5.punkts noteic, ka nodarbinātais saskaņā ar noteikto kārtību informē (ceļ trauksmi) par iespējamiem pārkāpumiem, kurus novēro, pildot pienākumus. Cieņpilni izturas pret nodarbinātajiem, kas ceļ trauksmi. Šāds pienākums nodarbinātajiem ir nepieciešams, lai aktualizētu un veicinātu trauksmes celšanu, un caur savu pienākumu celt trauksmi un rīcību iedvesmotu sabiedrību sekot tam pašam piemēram. | 1 punkts - ētikas kodekss paredz pienākumu nodarbinātajam celt trauksmi par darba vidē novērotiem pārkāpumiem 0 punkti - ētikas kodekss neparedz nodarbinātā pienākumu celt trauksmi |
|  | Dažādi | Pienākums ievērot interešu konflikta novēršanas noteikumus | Lai arī amatpersonu atbildību par interešu konflikta situācijām un pienākumus šādu situāciju novēršanai regulē ārējie normatīvie akti, šie noteikumi nav attiecināmi uz citiem nodarbinātajiem. Līdz ar to ir būtiski, lai visiem nodarbinātajiem būtu noteikti pienākumi attiecībā uz interešu konflikta situāciju novēršanu darba pienākumu veikšanā. | 1 punkts - ētikas kodekss paredz noteikumus interešu konflikta novēršanai, kas attiecas uz visiem nodarbinātajiem 0,5 punkti - ētikas kodekss paredz interešu konflikta novēršanas pienākumus, kas attiecas tikai uz amatpersonām un ierēdņiem, vai arī ietver atsauci uz ārējiem normatīvajiem aktiem, kas regulē šo jautājumu 0 punkti - ētikas kodekss neparedz pienākumu saistībā ar interešu konflikta situāciju novēršanu |